**After Forever** bola holandská hudobná skupina založená v roku 1995, ktorá bola pomenovaná po skladbe skupiny Black Sabbath. Štýl hudby After Forever by sa dal klasifikovať ako zmes symfonického, gotického (najmä v minulosti) a power metalu. Základom prevažnej časti ich tvorby je ženský soprán sprevádzaný takzvanými „death grunts", čiže špecifickými mužskými vokálmi pôvodom z death metalu.

História skupiny
----------------

Skupina bola založená v roku 1995 pod menom „Apocalypse". Ich hudba bola v tom čase orientovaná najmä na death metal. S príchodom speváčky Floor Jansen v roku 1997 sa však ich štýl pozmenil viac na gotický, aby dal priestor pre vyniknutie jej hlasu. V tejto dobe sa skupina skladala z Floor Jansen, Marka Jansena, Sandera Gommansa, Luuka van Gervena, Jacka Driessena a Joepa Beckersa.

V roku 1999 začala skupina vytvárať vlastné piesne. Nahrali dve demá, *Ephemeral* a *Wings of Illusion*, ktorými upútali pozornosť nahrávacej spoločnosti Transmission Records až natoľko, že došlo k spísaniu kontraktu.

Debutový album *Prison of Desire* bol nahratý v roku 2000 a spoluprácou v jednej piesni sa na ňom podieľala aj Sharon den Adel z holandských Within Temptation. V Európe zaznamenal album nečakaný úspech. Koncom roka došlo k zmenám v rámci skupiny – opustili ju Joep Beckers, basgitarista, a Jack Driessen hrajúci na klávesy; náhrada prišla v podobe Landa van Gilsa a André Borgmana.

V roku 2001 uzrel svetlo sveta ďalší album, *Decipher*. O rok neskôr došlo s odchodom Marka Jansena k zmene, ktorá sa premietla nielen do dlhej prestávky medzi vydaním druhého a tretieho albumu, ale aj do spôsobu písania piesní, nakoľko bol Jansen do tej doby hlavným tvorcom textov skupiny. Gitarista a spevák bol nahradený novým gitaristom Basom Maasom. Neskôr After Forever vydali EP a DVD s názvom *Exordium*.

Ďalší album bol vydaný v roku 2004 pod názvom *Invisible Circles*. After Forever opustil Lando van Gils, ktorého miesto následne zaujal Joost van der Broek.

Začiatkom septembra 2005 vyšiel ich album *Remagine*. V marci roku 2006 skupina odišla z Transmission Records, aby v októbri podpísala zmluvu s inou nahrávacou spoločnosťou, Nuclear Blast Records. V júni toho istého roku ešte stihli vydať dvojcédečkovú kompiláciu *Mea Culpa*, ktorá mapuje obe najdôležitejšie obdobia „života" skupiny – pred a po odchode Marka Jansena.

20. apríla 2007 After Forever vydali posledný album nazvaný jednoducho *After Forever*. Hosťovsky sa na ňom podieľali aj Jeff Waters, gitarista kapely Annihilator, a Doro Pesch.

5. februára 2009 ohlásila skupina rozpad.

Zostava
-------

### Finálna zostava

* Floor Jansen – vokály
* Sander Gommans – gitara, vokály
* Bas Maas – gitara
* Luuk van Gerven – basová gitara
* Joost van der Broek – syntetizátor
* André Borgman – bicie

### Bývalí členovia

* Mark Jansen – gitara, vokály
* Jack Driessen – klávesy
* Joep Beckers – bicie
* Lando van Gils – syntetizátor

Diskografia
-----------

### Albumy

* *Prison of Desire* (2000)
* *Decipher* (2001)
* *Exordium* (EP) (2003)
* *Invisible Circles* (2004)
* *Remagine* (2005)
* *After Forever* (2007)

### Kompilácie („best of")

* *Mea Culpa* (2006)

### Single

* *Follow in the Cry/Silence From Afar* (2000)
* *Emphasis/Who Wants to Live Forever* (2002)
* *Monolith of Doubt* (2002)
* *My Choice/The Evil That Men Do* (2003)
* *Digital Deceit* (2004)
* *Being Everyone* (2005)
* *Two Sides/Boundaries Are Open* (2006)
* *Energize Me* (2007)
* *Equally Destructive* (2007)

### Demá

* *Ephemeral* (1999)
* *Wings of Illusion* (1999)

Referencie
----------

1. ↑  After Forever split up: news @ drummerszone.com Archivované 2011-07-19 na Wayback Machine (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **After Forever**

Externé odkazy
--------------

* Oficiálna stránka skupiny Archivované 2012-08-15 na Wayback Machine
* Oficiálna stránka speváčky Floor Jansen